Komisijos reglamentas (EB) Nr. 2555/2000
2000 m. lapkričio 20 d.
iš dalies keičiantis Reglamentą (EB) Nr. 2461/1999, nustatantį išsamias Tarybos reglamento (EB) Nr. 1251/1999 taikymo taisykles, susijusias su atskirtos žemės naudojimu auginti žaliavoms, iš kurių Bendrojoje gaminami kiti nei žmonėms arba gyvūnams tiesiogiai vartoti skirti produktai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1251/1999 dėl tam tikrų lauko kultūrų augintojų paramos sistemos sukūrimo [1] su paskutiniais pakeitimais, padarytais Reglamentu (EB) Nr. 1672/2000 [2], ypač į jo 9 straipsnį,
kadangi:
(1) Neseniai buvo pertvarkytas linų ir kanapių sektorius. 2000 m. liepos 27 d. Tarybos reglamente (EB) Nr. 1673/2000 dėl bendro pluoštinių linų ir kanapių rinkų organizavimo [3] numatyta skirti paramą už linų ir kanapių šiaudelių perdirbimą. Šie du pluoštiniai produktai taip pat buvo įtraukti į paramos tam tikrų lauko kultūrų augintojams sistemą ir dėl to atitinka paramos plotams skyrimo sąlygas.
(2) Pagal Komisijos reglamentą (EB) Nr. 2461/1999 [4], su pakeitimais, padarytais Reglamentu (EB) Nr. 827/2000 [5], linų sėmenys ir kanapių sėklos gali būti auginami atskirtoje žemėje, jeigu jų paskirtis yra kita, nei tekstilės tikslai. To paties reglamento 25 straipsnyje nustatyta, kad I priede išvardytos žaliavos neatitinka jokios kitos paramos skyrimo sąlygų, ypač paramos pagal intervencines programas, skirtas žemės ūkio rinkoms stabilizuoti. Pluoštui gaminti ir kitiems tikslams naudojamos kanapių veislės yra tos pačios, dėl to gali atsirasti kontrolės problemų, tikrinant Reglamento (EB) Nr. 2461/1999 25 straipsnyje nustatytų reikalavimų vykdymą. Linai nėra susiję su šia problema, kadangi jų veislės yra skirtingos. Esant tokioms sąlygoms kanapių sėklas reikėtų išbraukti iš žaliavų, kurias leidžiama auginti atskirtoje žemėje, sąrašo.
(3) Be to, naujoji linų programa apima pluoštui gaminti skirtus linus. Ši paskirtis yra platesnė, palyginti su išsireiškimu "linai, skirti tekstilės tikslams", kuris buvo iki šiol vartojamas Reglamente (EB) Nr. 2461/1999. Dėl to reikėtų pritaikyti Reglamento (EB) Nr. 2461/1999 I priede vartojamus terminus.
(4) Reglamento (EB) Nr. 2461/1999 22 straipsnyje nustatyta, kad II priede išvardytas žaliavas galima auginti atskirtoje žemėje, su sąlyga, kad jos turi būti skirtos III priede išvardytiems galutinės paskirties produktams gaminti.
(5) Reglamento (EB) Nr. 2461/1999 II priede numatyta daugiamečių augalų, tokių kaip Miscanthus sinensis, auginimo atskirtoje žemėje galimybė. Nauji duomenys rodo, kad minėtąjį augalą susmulkinus galima naudoti kaip kraiką arkliams arba augalams, kurių paskirtis kita, nei Reglamente (EB) Nr. 2461/1999 nustatytas tikslas maisto gamyba, džiovinti arba valyti.
(6) Dėl to Reglamento (EB) Nr. 2461/1999 III priedą reikėtų iš dalies pakeisti, įtraukiant šią naują Miscanthus sinensis paskirtį.
(7) Grūdų vadybos komitetas per pirmininko nustatytą laikotarpį savo nuomonės nepareiškė,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2461/1999 iš dalies keičiamas taip:
1) I priede pateiktas produktų, klasifikuojamų pagal KN
ex12040090
kodą aprašymas keičiamas į:
"ex12040090 | Linų sėmenys, kiti nei sėjamieji arba skirti pluoštui gaminti" |
2) I priede išbraukiamas šis KN kodas:
"ex12079991 | Kanapių sėklos, kitos nei sėjamosios ir nurodytos Komisijos reglamento (EEB) Nr. 1164/89 B priede, skirtos kitiems nei tekstilės tikslams" |
3) III priede po 11-osios įtraukos įterpiama ši įtrauka:
"- Miscanthus sinensis, klasifikuojamas pagal KN 06029051 kodą, skirtas naudoti kaip kraikas arkliams, mulčas, kompostą gerinantys priedai ir pakratai augalams džiovinti bei valyti,".
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. lapkričio 20 d.